Folketing
1999-02-26

Først vil jeg gerne lige sige til hr. Søren Kolstrup, at i CD er vi ikke indstillet på at skulle sende folk længst muligt væk, for at de kan passe deres arbejde, men det er bare situationen for mange. Så vil jeg spørge hr. Søren Kolstrup: Kan hr. Søren Kolstrup ikke se mulighederne i at udnytte landbrugsbygninger og andet, der er i overskud, til mindre industri? Det skal selvfølgelig afvejes meget, om det har nogen miljømæssige konsekvenser, om der arbejdes med stoffer, vi skal passe på, hvad der sker med omgivelserne osv. Men en mindre industri vil altså give et par familier eller tre derude mulighed for at beskæftige sig med det i deres dagligdag og få det til at fungere og dermed undgå at have den lange transport. Det er en udvikling, som vil give bæredygtighed og bedre muligheder, også på landet, men det skal selvfølgelig være inden for rammer, som er miljømæssigt helt forsvarlige. Her kunne jeg se en åbning og en mulighed for, at Enhedslisten også ville være med til at drøfte de ting positivt i udvalgsarbejdet.